Masaryktown (Florida)

Masaryktown je obec v USA, v štáte Florida, patriaca do okresu Hernando County. Má štatút nezačleneného územia (unincorporated community) a census-designated place (územie vytvorené na účely sčítania obyvateľstva). Fakticky tvorí jedno z predmestí mesta Spring Hill. Žije tu približne 1 000 obyvateľov. Obec je pomenovaná po prvom československom prezidentovi T. G. Masarykovi; jej názov v doslovnom preklade z angličtiny znamená Masarykovo mesto. História Masaryktown bol založený v roku 1924 slovenskými emigrantmi a pomenovaný na počesť československého prezidenta Masaryka. Slováci tu založili plantáž zameranú predovšetkým na pestovanie pomarančov, ktorá však nebola veľmi úspešná, pretože pomarančovníky na nej zmrzli. V dôsledku toho mnohí Slováci Masaryktown opustili. Tí, ktorí zostali, sa namiesto pestovania pomarančov venovali chovu kurčiat, a to až do 60. rokov 20. storočia. Názvy ulíc Názvy ulíc v Masaryktowne sa zachovali z obdobia, keď obec založili slovenskí emigranti. Niektoré ulice sú pomenované na počesť slovenských spisovateľov z obdobia slovenského národného obrodenia a vtedajších slovenských politikov (Štúr, Hurban, Kollár, Štefánik, Hodža, Hviezdoslav a Mudroň). Nachádzajú sa tu aj Masarykova ulica a Palackého ulica. Niektoré ďalšie ulice nesú mená amerických prezidentov. Pamätihodnosti Evanjelický kostol Najsvätejšej Trojice Baptistický kostol Pamätná tabuľa pripomínajúca založenie obce HarvestMoon Fun Farm – farmársky zábavný park s kukuričným bludiskom Referencie Zdroj Tento článok je čiastočný alebo úplný preklad článku Masaryktown (Florida) na českej Wikipédii.